謝政府饋金
作者：王邁
朝代：宋

paragraphs: 大廷昔日曾空臆，時論忌人太疏直。
名公正色力主盟，寘之甲科免居乙。
殿廬今日忝校文，甘言如飴心所嫉。
或者欲植桃李恩，慨然爲下雌黄筆。
頭方直是不能圓，入險固應陰下石。
我公天下盡門生，僕荷知音心感激。
幸無贓墨辱門牆，猶免語人顔發赤。
感公具眼照人才，墜履遺簪猶愛惜。
臨歸多謝饋兼金，何日能爲還白璧。